Messi lidera la victòria contra l'Uruguai - FC Barcelona
HomeFutbolPrimer EquipNotíciesMessi lidera la victòria contra l'Uruguai
Messi lidera la victòria contra l'Uruguai
WWW.FCBARCELONA.CAT - 13/10/2012 | 00:00
El crac del FC Barcelona ha marcat dos grans gols i ha participat activament en el d’Agüero. Mascherano també ha jugat els 90 minuts en el triomf d'Argentina davant Uruguai (3-0) La Xile d’Alexis, en canvi, ha caigut davant l'Equador (3-1). El davanter blaugrana ha completat tot el partit
Messi, en un partit amb l'Argentina / FOTO: ARXIU
Leo Messi va conduir Argentina a la victòria davant d’Uruguai per 3 a 0 amb dos gols decisius en el partit de classificació per al Mundial del Brasil 2014. Mascherano també va contribuir a la victòria, tornant a la posició de pivot defensiu i disputant els 90 minuts. Després d’una primera part controlada però sense moviments en el marcador, l’estrella blaugrana va guiar l’equip en atac amb les seves combinacions amb Agüero i els gols van arribar. En el minut 65, Messi va rematar una centrada de Di María llançant-se a terra i anotant per baix. La insistència en atac dels homes de Sabella, però, no va disminuir i, només nou minuts després, el ‘10’ blaugrana va iniciar una jugada que el ‘Kun’ Agüero va convertir en el 2-0.
El 3-0, de falta directa
Tot i que el partit ja estava sentenciat, Messi va arrodonir el 3-0 amb la seva segona diana. Quan faltaven deu minuts per al final, l’argentí va transformar un excel·lent llançament de falta superant el porter uruguaià Muslera pel seu pal. Amb aquest segon gol, Leo Messi es queda a només quatre dianes de Diego Armando Maradona, fins ara màxim golejador amb la selecció argentina.
Després de l’enfrontament, el crac blaugrana va declarar que “sempre he estat feliç a la selecció, però està clar que amb bons resultats tot és més senzill. Estem fent les coses molt bé i estem a prop del nostre objectiu”. El pròxim dimecres, també de matinada, es jugarà un interessant Xile – Argentina que enfrontarà Alexis Sánchez contra Messi i Mascherano amb la classificació per al Mundial del Brasil en joc.
Xile es complica la classificació
La selecció de Xile ha caigut davant l’Equador (3-1) en el seu partit classificatori per al Mundial 2014 del Brasil. El conjunt del blaugrana Alexis Sánchez ha sumat la segona derrota consecutiva, l’anterior va ser amb Colòmbia, i s’allunya de les posicions nobles de la classificació.
El partit va transcórrer sense transcendència per als xilens, en què, Alexis, com a única referència ofensiva, no va ser capaç de superar el plantejament defensiu imposat pels equatorians. El ‘9’ del Barça va estar, en tot moment, controlat per dos o tres defensors que van impossibilitar que desplegués el seu potencial ofensiu.
El blaugrana ha disputat els 90 minuts del partit.
Duels atractius tanquen la jornada internacional
8 anys de l’estrena del ‘10’
Alex Song, fora de la Copa d’Àfrica (2-1)